作者:黃機
標題:沁園春
內容:問訊梅梢，小春近也，花應漸開。記華堂此日，紅牙絲竹，歡聲昨夜，翠玉樽罍。霧節童童，金旓曳曳，人自閬風玄圃來。嬉遊處，任滄波變陸，劫火成灰。行天看取龍媒。笑衛霍當年如此哉。有筆頭文字，何妨揮灑，胸中兵甲，解洗氛埃。見說君王，防秋才了，便著芝泥封詔催。功名事，付孱顏燕石，突兀雲臺。